את שמונה הזריקות הראשונות שלו מהשדה הערב (רביעי) מול אולם, ג'רום דייסון פספס. אלא שבהתאם לעונה ההפכפכה של הפועל ירושלים, דווקא דייסון סיפק את הטוויסט שהכריע את העליל. שמונה נקודות רצופות שלו במאני-טיים - שתי שלשות קשות והסתננות חתולית אל הטבעת - הבטיחו לחניכיו של סימונה פיאנג'יאני ניצחון 64-69 על הגרמנים.
למחזור הנעילה של השלב הראשון הגיעה ירושלים עם הישג אחד ראוי בפני עצמו - במציאות אבסורדית שבה ארבע מתוך חמש קבוצות ממשיכות הלאה במפעל, נציגי הבירה הצליחו בכל זאת לייצר תחרות בדמות מאבק ישיר ודרמטי על סגנות הבית. בחלוף 40 דקות הגיעה גם המימוש, כשירושלים השיגה את המקום השני והבטיחה לעצמה חורף אירופי קפוא מול הרוסיות זניט סט פטרבורג וניז'ני נובגורוד, ועוד יריבה אחת שטרם נקבעה.
ירושלים של הרבע הראשון היתה בכלל ירושלים של אמארה סטודמאייר, שעם 13 נקודות בזק העלה אותה ל-12-17. אולם נכנסה לקצב, צלפה שלשות והפכה ל-21-23, אך ידיים טובות של דיז'ון תומפסון וקרטיס ג'רלס בשילוב הגנה הדוקה הריצו את ירושלים ל-0-15 ויתרון 24-38.
במחצית הראשונה אולם הפכה עצמה משום מה לקבוצה חיוורת של טריק אחד - היו לה לא פחות מ-17 הפגזות לשלוש (מתוכן חמש מוצלחות) לעומת 13 ניסיונות ל-2. כל עוד הכדורים צללו פנימה הם השאירו את הגרמנים בתמונה, אך כשזלגו מהטבעת הוציאו גם את האורחים מהמסגרת. מי שקלעה בביתה לא פחות מ-103 נקודות במפגש הקודם, סיימה מחצית ראשונה בארנה עם 26 בלבד.
ברבע השלישי אולם גילתה מימדים נוספים במשחק ואתגרה את ירושלים, שהתעקשה בשלב זה על משחק סוליסטי ואפשרה לגרמנים להגיע עד 46-42. ג'רלס, כמעט לבדו, הקפיץ בחזרה את המקומיים ל-42-53.
חניכיו של סימונה פיאנג'אני מצמצו והפעם הגרמנים לא רק קיזזו, אלא הפכו את היוצרות. ריצת 0-13, כולל שתי שלשות של כריס באב, העלו אותם ל-55-59. לעומת המחצית הראשונה, הפעם הגרמנים זרקו פחות שלשות וקלעו יותר. המשחק נראה חומק מידיה של ירושלים, אלא שאז הגיעה ההצגה המאוחרת של דייסון שהוליכה אותה לניצחון.
במנגנון הירושלמי היו חריקות וצריך לציין שבדקות ההכרעה כל הישראלים היו בכלל עם מגבות על הספסל, אך בסופו של דבר האדומים מסיימים בית קשה במקום ראוי. לפחות בינתיים ובניגוד לעונות קודמות, הם שומרים על תיאום כלשהו בין הציפיות האירופיות לבין הביצועים על הפרקט.
ג'רלס פותח טוב את הרבע האחרון וקולע, הוא כבר עם 12 נקודות במחצית השנייה. בראון קולע עוד שלשה לזכות הגרמנים ומוריד לארבע. ההתקפה של ירושלים נראית תקועה, ופיניג'אני לוקח פסק זמן.
הגרמנים חוזרים מפסק הזמן טוב יותר מירושלים. הישראלים מחטיאים שוב ושוב ומולם באב קולע שתי שלשות רצופות ומעלה את אולם ליתרון 2.
פיטרסון לא מצליח לקלוע וארבע דקות לסיום, היתרון עולה לחמש עם שלשה של הובס.
ירושלים מורידה לנקודה ומצליחה לעשות סטופ בהגנה. דייסון עולה לשלשה וקולע - סל שדה ראשון במשחק, שלוש דקות לסיום. פסק זמן.
פיטרסון מחטיא שלשה פנויה אך ג'רלס חוטף את הכדור בהגנה וקולע שתיים קלות. דייסון הלוהט מוסיף עוד שלשה וירושלים ביתרון ארבע.
חדירה נפלאה של דייסון מעלה לשש. דייסון לוהט ברבע האחרון ומוביל את ירושלים לריצת 1-12. הירושלמים שומרים על היתרון עד הסיום, 64-69 שמעלה אותם לטופ 16 מהמקום השני בבית.
למחצית השנייה עולה ירושלים עם אותה חמישייה שפתחה במשחק. סטודמאייר מנסה ראשון אך מחטיא מתחת לסל. הגרמנים קולעים פעמיים מהצד השני ומצמצמים לשמונה הפרש.
שלשה של ג'רלס מעלה את ירושלים על הלוח במחצית השנייה. סטודמאייר מצליח לקלוע אבל הגרמנים נשארים במשחק, בעיקר תודות לשלשות.
אולם חוזרת למשחק וירושלים מגמגמת, אבל 50 שניות לסיום הרבע הוצאה נהדרת של הלפרין לג'רלס מסדרת סל ועבירה, והאדומים מגדילים שוב את היתרון, ל-42-53.
אולם זוכה בעבירה בלתי ספורטיבית של אליהו, רוביט קולע שתיים מהקו, ועוד שתיים של הגרמנים מורידות את הצדדים להפסקה בין הרבעים ביתרון 7 לירושלים.
עבודה טובה של אליהו בהגנה מונעת סל של הגרמנים. קינזי לוקח ריבאונד ומוציא את האדומים למתפרצת שעוברת באליהו ומסתיימת עם ליי אפ קל של בר טימור.
הובס קולע שלשה עבור הגרמנים ומצמצם לארבע הפרש. ירושלים נראית תקועה, פיאניג'אני מזהה את זה ולוקח פסק זמן.
אולברכט קולע שלשה, ואחריו בראון. הגרמנים עולים ליתרון. אולם כבר עם 5 מ-15 לשלוש.
שון ג'ונס עולה על הלוח ומייצר סוף סוף נקודות עבור הירושלמים. שלשה של דיז'ון תומפסון מעלה את ירושלים ליתרון ארבע.
שיתוף פעולה נהדר בין תומפסון לג'ונס מספק שתי נקודות של האחרון, שגם לוקח ריבאונד הגנתי במהלך הבא, וחודר לסל בהתקפה אך מחטיא - אך תומפסון משלים את המהלך בהטבעה. יתרון שיא לירושלים, שגם זוכים לקליעות וכדור מהצד בהתקפה הבאה אחרי עבירה בלתי ספורטיבית של אולם. ריצה נהדרת של האדומים, בהובלת ג'ונס ותומפסון.
ירושלים מצליחה לעצור את אולם בהגנה, וג'רלס קולע שלשה בהתקפה - ריצת 0-14 לירושלים שמביאה ליתרון 13 - 24-37, דקה לסיום המחצית הראשונה.
הגרמנים קוראים היטב את התרגיל של ירושלים בהתקפה האחרונה, חוטפים את הכדור אך לא מצליחים לקלוע, והקבוצות יורדות למחצית.
סטודמאייר פותח נהדר עם שש נקודות רצופות, הגרמנים עונים בעיקר עם ניסיונות מרחוק.
אמארה ממשיך ביכולת הטובה, חופר בצבע על השומר שלו ומטביע עליו. שמונה נקודות לסטודמאייר, שהן כל הנקודות של ירושלים עד עכשיו. את הגרמנים מוביל באטלר עם חמש נקודות.
אליהו מנסה פוסט אפ משלו ומשיג עבירה. הוא קולע אחת משתיים.
סטודמאייר הלוהט מוסיף שלשה למקבץ המצוין שלו, וגם חטיפה בהגנה.
ג'רלס חודר נהדר ומשיג קליעות מהקו. הוא קולע את הראשונה ומחטיא את השניה, אבל אליהו לוקח את הריבאונד ומשלים שלוש נקודות לירושלים בהתקפה.
סטודמאייר הפעם מחטיא מתחת לסל, אבל לוקח את הריבאונד וקולע אותו - כבר 13 נקודות לאמריקאי, שמספק בינתיים רבע מרשים.
אליהו לוקח את השומר שלו לטיול וקולע מעליו וו, ירושלים בריצה של 0-7. הגרמנים מצמצמים בהתקפה הבאה, והלפרין לוקח שלשה שניות לסיום הרבע, אך היא נכנסת - ויוצאת.
ירושלים: ג'רלס, טימור, פיטרסון, סטודמאייר, דייסון.
אולם: באטלר, בראון, מורגן, גונתר, באב.